Ministerstvo pôdohospodárstva odvolalo riaditeľa Štátnych lesov Tatranského národného parku Pavla Fabiana. Na jeho miesto má prísť developer Rastislav Hutta, podnikajúci v Nízkych Tatrách.

Rezort pôdohospodárstva v tom konflikt záujmov nevidí. Rastislav Hutta, aj s jeho developerskými aktivitami, podľa nich splnil kritériá výberového konania.

S rovnakou otázkou sme sa obrátili aj na budúceho šéfa Štátnych lesov TANAPu Rastislava Huttu, odpovede zatiaľ nedorazili. Na prípad upozornili Podtatranské noviny.

Výberové konanie s jedným uchádzačom

Doterajší šéf Štátnych lesov TANAPu Pavol Fabian bol vo funkcii od 1. apríla 2018, k jeho odvolaniu došlo 23. januára 2019. Rezort pôdohospodárstva už na druhý deň zverejnil výberové konanie. To sa podľa informácií na ich stránke uskutočnilo 19. februára.

Z dvoch uchádzačov, ktorí o miesto prejavili záujem, napokon prišiel iba jeden - Rastislav Hutta.

Podľa hovorcu rezortu pôdohospodárstva Vladimíra Machalíka splnil všetky kritériá a požiadavky výberového konania, podľa zákona ho preto nebolo možné vylúčiť.

„Výberová komisia (…) overila jeho odborné znalosti, manažérske schopnosti a všeobecný prehľad a na základe zhodnotenia výsledkov konštatuje, že Ing. Rastislav Hutta dosiahol spolu 121 bodov a umiestnil sa na 1. mieste v poradí. Na základe výsledkov výberová komisia navrhuje Ing. Rastislava Huttu vymenovať za riaditeľa príspevkovej organizácie Štátne lesy Tatranského národného parku Tatranská Lomnica,“ uvádza rezort pôdohospodárstva na svojej stránke v sekcii výberových konaní.

Do funkcie ho podľa Vladimíra Machalíka vymenujú 15. marca. Nový šéf Štátnych lesov TANAPu potom bude musieť do 30 dní od ustanovenia do funkcie ukončiť inú zárobkovú činnosť či podnikanie.

Developer a ťažiar

Z pozície šéfa Štátnych lesov TANAPu bude mať Rastislav Hutta na starosti okrem iného aj akékoľvek hospodárenie, pestovateľskú činnosť či ťažbu v Tatranskom národnom parku.

Viaceré firmy, kde vystupuje Rastislav Hutta, majú v podnikateľskej činnosti práve ťažbu dreva, opracovanie drevnej hmoty či výrobu komponentov z dreva.

Sú to firmy ako napríklad Interwood, Lesel plus, s.r.o., ale aj Lesservis, s.r.o..

S ďalšou firmou Skilandia, v ktorej Hutta figuruje ako jediný spoločník, chcel v roku 2016 v Demänovskej doline vybudovať lyžiarske stredisko Šuľkovo, ktoré však zasahovalo do najprísnejšie chránených území.

Jedna z našich otázok, ktoré sme mu adresovali bola, ako chce zaručiť, že nebude naklonený developerským zámerom v Tatranskom národnom parku, ak sám v tejto oblasti podnikal v Národom parku Nízke Tatry.

Zámer s lyžiarskym strediskom

Lyžiarske stredisko Šuľkovo malo podľa zámeru zverejnenom na Enviroportáli zasahovať do troch mestských častí obce Demänovská dolina – Lúčky, Jasná a Repiská.

Desať až dvanásť zjazdoviek, lanovky či vodné nádrže mali vyrásť na kopcoch obnažených po kalamite v susedstve najväčšieho lyžiarskeho strediska Jasná, ktoré prevádzkuje spoločnosť Tatry Mountain Resorts.

S ich vzájomným prepojením dokonca aj uvažovali cez zjazdovku Vrbická, lyžiari by sa tak z nového strediska dostali na obe strany Chopku.

Netreba pripomínať, že podľa ochranárov je stredisko Jasná zároveň aj odstrašujúcim príkladom developerských aktivít, vzhľadom na rozsiahle odlesnené plochy.

Samotný zámer Šuľkovo sa však v roku 2016 nestretol s pochopením ochranárov ani úradníkov.

Podľa Štátnej ochrany prírody by bolo stredisko vo výraznom rozpore so záujmami ochrany prírody. Zasahovalo by totiž do územia NATURA 2000, Chráneného vtáčieho územia Nízke Tatry, aj do územia európskeho významu Ďumbierske Tatry.

„Okrem iných druhov a biotopov predpokladáme významné ovplyvnenie kamzíka vrchovského (Rupicapra rupicapra tatrica), prioritného druhu európskeho významu, ktorý je jedným z predmetov ochrany ÚEV Ďumbierske Tatry,“ napísala k zámeru Štátna ochrana prírody.

Nesúhlasilo ani Ministerstvo pôdohospodárstva a rozvoja vidieka, ako ani Okresný úrad Liptovský Mikuláš, odbor starostlivosti o životné prostredie.

Ešte v roku 2016 vydal Okresný úrad v Liptovskom Mikuláši rozhodnutie, v ktorom uvádza, že zámer sa bude posudzovať podľa zákona o posudzovaní vplyvov na životní prostredie.

V súčasnosti je projekt v počiatočnom štádiu posudzovania. Navrhovateľ má do decembra 2019 čas na vypracovanie správy o hodnotení, teda ťažiskového dokumentu, ktorý prejde posudzovaním vplyvov na životné prostredie.